b'\n_START_ARTICLE_\nPojalnikovke\n_START_SECTION_\nRaz\xc5\xa1irjenost\n_START_PARAGRAPH_\nPojalnikovke so raz\xc5\xa1irjene zlasti v zmernem podnebju Evrazije, pa tudi v Ju\xc5\xbeni Ameriki, delih Avstralije in Nove Zelandije. Obstaja tudi nekaj tropskih vrst. Najve\xc4\x8dji rod pojalnik (Orobanche) z okoli 140 vrstami, je dokaj pogost v vseh zmernih predelih Evrazije. V ostalem delu sveta pa je rod slabo zastopan.\n_START_SECTION_\nOpis\n_START_PARAGRAPH_\nRastline iz dru\xc5\xbeine pojalnikovk so zajedavske; so bodisi holoparaziti ali hemiparaziti. Gre za zelnate rastline, ki zajedajo na koreninah gostiteljske rastline. Holoparazitske vrste ne vsebujejo klorofila in zato ne izvajajo fotosinteze; zato so popolnoma odvisne od svojega gostitelja. Hemiparazitske vrste so zmo\xc5\xbene fotosinteze, vendar so kljub temu zajedavske; neko\xc4\x8d so jih \xc5\xa1teli med \xc4\x8drnobinovke._NEWLINE_Nekatere vrste so vezane na natan\xc4\x8dno dolo\xc4\x8denega gostitelja, nekatere na dolo\xc4\x8deno skupino (na primer dru\xc5\xbeino), tretje so manj izbir\xc4\x8dne.\n_START_SECTION_\nKoreninski sistem\n_START_PARAGRAPH_\nLe redke vrste posedujejo izrazitej\xc5\xa1i koreninski sistem. Namesto njega imajo zgo\xc5\xa1\xc4\x8deno skupino kratkih, debelih korenin ali pa velik, enostaven ali sestavljen odebeljen organ. Pojalnikovke so preko svojih korenin povezane s koreninami gostiteljske rastline in na ta na\xc4\x8din srkajo iz gostitelja hranilne snovi.\n_START_SECTION_\nListi in steblo\n_START_PARAGRAPH_\nNad tlemi se dviga obi\xc4\x8dajno enostavno, pokon\xc4\x8dno steblo z rjavimi luskolisti in ovr\xc5\xa1nim cvetjem. Listi so majhni, mesnati in sede\xc4\x8di. Pri vrsti Lathrea squamarija (lusenec) se pod zemljo razra\xc5\xa1\xc4\x8da korenika, ki nosi mesnate, belkaste luskoliste.\n_START_SECTION_\nCvet\n_START_PARAGRAPH_\nCvetovi so somerni, dvospolni in zdru\xc5\xbeeni v grozdasta ali klasasta socvetja. \xc4\x8ca\xc5\xa1a je sestavljena iz petih zraslih \xc4\x8da\xc5\xa1nih listov, ki oblikujejo dvo- do peterozoba \xc4\x8da\xc5\xa1no cev. Venec je dvoustnat, sestavljen iz petih zraslih ven\xc4\x8dnih listov._NEWLINE_Pra\xc5\xa1niki so \xc5\xa1tirje (dva dalj\xc5\xa1a, dva kraj\xc5\xa1a), prirasli so na ven\xc4\x8dno cev malo pod polovico dol\xc5\xbeine. Peti pra\xc5\xa1nik je bodisi spremenjen v staminodij ali pa ga spolh ni. Plodnica je nadrasla, sestavljena iz dveh plodnih listov. Vrat pesti\xc4\x8da je en sam.\n_START_SECTION_\nPlod in seme\n_START_PARAGRAPH_\nPlod je glavica, ki se odpira z dvema loputama in vsebuje zelo \xc5\xa1tevilna drobna semena, z endospermom in majhnim kal\xc4\x8dkom._NEWLINE_Semena pojalnikov (Orobranche) in ve\xc4\x8dine drugih rodov so zelo majhna in lahka, semena lusenca (Lathrea) pa so ve\xc4\x8dinoma ve\xc4\x8dja. Ker je ve\xc4\x8dina pojalnikov enoletnih, ka\xc5\xbee, da so majhna semena, proizvedena v velikih koli\xc4\x8dinah, prilagoditev, ki pove\xc4\x8da verjetnost, da seme najde ustreznega gostitelja. Taka semena se zelo uspe\xc5\xa1no raz\xc5\xa1irjajo z vetrom.\n_START_SECTION_\nUporabnost\n_START_PARAGRAPH_\nDru\xc5\xbeina nima posebnega gospodarskega pomena, razen da so lahko nekatere vrste v toplih predelih zmernega pasu trdovraten plevel med gojenimi rastlinami. V Sredozemlju na primer vrsta krpati pojalnik (Orobranche crenata) pogosto napade nasade fi\xc5\xbeola in ob\xc4\x8dutno zmanj\xc5\xa1a pridelek.'